Werknemer van parlement dood aan Covid-19Die parlement in Kaapstad. (Foto: ANA) ŉ Parlementêre werknemer wat in die kantoor van die adjunkspeaker gewerk het, is vroeër die week aan Covid-19 dood. Amos Komeni (60) is Donderdag aan Covid-19 dood. Hy het sedert Mei 2014 as projekadministrateur in die kantoor van die adjunkspeaker gewerk. Thandi Modise, speaker, en Amos Masondo, voorsitter van die Nasionale Raad van Provinsies, het hul medelye betuig met Komeni se vrou, kinders, familie, vriende en kollegas. “Ons is geskok en hartseer oor sy dood. Ons het almal gehoop dat hy die virus sal oorwin en uit die hospitaal ontslaan sal word. Hierdie skielike verwikkeling het ons almal verpletter,” het die voorsittende beamptes in ŉ verklaring gesê. Lechesa Tsenoli, adjunkspeaker, het gesê Komeni het sy kantoor met toewyding en ywer gedien. “Hierdie onsigbare vyand het ons van ŉ nederige, sagmoedige reus wat ŉ rolmodel vir talle jonger werknemers was, ontneem. “Hy was ŉ ware heer wat altyd meer gedoen het as wat van hom verwag is. Hy was ook ŉ aktivis wat by verskeie gemeenskapsopheffingsprojekte betrokke was. Hy het in verskeie strukture gedien en was ŉ aktiewe lid van die SAKP.” Tsenoli sal na verwagting vandag van Komeni se familielede besoek om sy medelye te betuig. Dr. Zweli Mkhize, minister van gesondheid, het Vrydagaand bekend gemaak dat altesaam 5 951 bevestigde Covid-19-gevalle en 116 sterftes al in Suid-Afrika aangemeld is. Hy het ook gesê 2 382 pasiënte het reeds van Covid-19 herstel. Die voorsittende beamptes het ook hul medelye betuig met al die families wat geliefdes aan die dood afgestaan het weens Covid-19. “Ons doen ŉ beroep op Suid-Afrikaners om aan al die families te dink en vir hulle krag en genesing toe te bid in hierdie moeilike tyd. Ons wens ook almal wat met die virus besmet is ŉ spoedige herstel toe.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.